**Školskí odborári strednej a východnej Európy sa stretli v Rige**

V dňoch 27.-29. septembra sa v Lotyšskej Rige uskutočnilo stretnutie zástupcov odborových zväzov školstva v krajinách strednej a východnej Európy. Stretnutie raz za dva roky organizuje ETUCE (Európsky odborársky výbor pre vzdelávanie) v rámci svojej novovytvorenej skupiny CEE NET (sieť krajín strednej a východnej Európy). Jeho hlavným cieľom je výmena skúseností, názorov a dobrých príkladov na zlepšovanie pracovných a mzdových podmienok zamestnancov školstva a vedy v krajinách s blízkymi geopolitickými vzťahmi. Náš odborový zväz zastupoval predseda Združenia základného školstva a podpredseda zväzu František Šary a vedúci Úradu zväzu a špecialista pre zahraničné vzťahy Juraj Stodolovský.

Vzhľadom na súčasnú sociálnu krízu rokovali účastníci stretnutia o výzvach, ktorým čelia odbory pri presadzovaní lepších pracovných podmienok zamestnancov školstva v záujme zabezpečenie vyššej kvality vzdelávania v regióne strednej a východnej Európy. Najvýraznejšími problémami sú rozpočtové škrty, privatizačné trendy či nedostatočný status učiteľského povolania. Uvedené nedostatky dlhodobo spôsobujú ťažkosti pri nábore a udržiavaní mladých učiteľov v profesii a pri ich organizovaní v odboroch. Dôležitou témou bolo tiež ohrozenie všeobecných demokratických hodnôt v niektorých krajinách strednej a východnej Európy, ako aj úloha vzdelávania ako významného nástroja na boj proti extrémizmu a násiliu.

Zástupcovia odborových zväzov pôsobiacich v školstve na záver prijali Deklaráciu, v ktorej sa dohodli, že budú spoločne najmä:

- Podporovať trvalo udržateľné investície do vzdelávania a postavia sa proti akémukoľvek pokusu o jeho privatizáciu;

- Požadovať navýšenie HDP do školstva na úroveň 6% HDP.

- Posilňovať, podporovať alebo obnovovať účinný sociálny dialóg v rezorte školstva v krajinách strednej a východnej Európy;

- Podporovať poskytovanie demokratického a občianskeho vzdelávania ako nástroja na zabezpečenie bezpečného vzdelávacieho prostredia pre všetkých s ohľadom na inklúziu znevýhodnených minoritných skupín a detí utečencov;

- Zapájať sa do série konkrétnych opatrení zameraných na boj proti extrémizmu a násiliu s ohľadom na inklúziu znevýhodnených minoritných skupín a detí utečencov,

- Aktívne sa zapájať do zlepšovania statusu učiteľského povolania s cieľom predísť nedostatku kvalifikovaných a motivovaných zamestnancov školstva;

- Posilňovať školské odborové zväzy organizovaním nových členov prostredníctvom inovatívnych nástrojov, postupov, výmeny informácií s inými odborovými zväzmi, zlepšením informovanosti súčasných a budúcich členov o práci odborov a o ich právach;

- Prispieť k jednote a solidarite v rámci európskeho odborového hnutia okrem iného prostredníctvom výmeny informácií a skúseností a realizácie spoločných projektov.

Táto Deklarácia bola predložená a schválená vo výbore ETUCE v októbri 2017.